楊啟彥

楊啟彥係香港政府前官員，做過九廣鐵路公司主席同行政總裁。香港出世。

學歷 
楊啟彥中學喺拔萃男書院讀書，1957年參加會考，1959年中七畢業，攞到香港大學英皇愛德華七世獎學金入去香港大學歷史系，1962年畢業。

工作

政府工作 
大學畢業之後，楊啟彥喺1962年入香港政府做嘢，前後做咗公務員超過30年。早期，佢做政務主任，1963年做助理華民政務司，之後曾經被調去多個唔同嘅職位，1971年升做高級政務主任，1973年升做首長級丙級政務官，1978年升做首長級乙級政務官。1991年，佢成為第一位華人庫務司，1993年又調任運輸司，直至到去1994年以司級政務官嘅身份退休。

職銜 
1963年 助理華民政務司
1965年 新界民政署行政助理
1968年 社會福利署高級行政助理
1970年 助理財政司
1974年 助理經濟司
1975年 教育司署助理署長
1976年 助理財政司
1980年 工商署
1982年 副經濟司
1986年 工業署署長
1989年 教育統籌司
1991年 庫務司
1993年6月 運輸司

九廣鐵路主席 
退休之後，楊啟彥曾經喺私人機構信和集團做嘢，1996年12月，政府委任楊啟彥做九廣鐵路公司主席同埋行政總裁，之後，俾傳媒揭發楊啟彥將九鐵公司變做「獨立王國」，加上揭發西鐵西門子事件，令到政府下決心整頓九鐵公司嘅管理同營運。2001年12月，政府委任田北辰做九廣鐵路公司主席，楊啟彥就繼續擔任行政總裁。田北辰同楊啟彥都係喺拔萃男書院畢業，田北辰係佢嘅師弟，喺記者會上，楊啟彥話田北辰係佢嘅好朋友，但係田北辰當住佢面回應：「希望你唔好介意，我哋唔係好好嘅朋友」，令到場面尷尬。田北辰亦都曾經喺立法會會議上，批評楊啟彥同其他九鐵管理層「有傲氣」。2003年，政府唔同楊啟彥續約，楊啟彥淨噃職業訓練局主席一項職務。

特首曾蔭權曾經講過楊啟彥喺任內，積極發展九鐵網絡，並且成功向世界各地嘅財團集資興建九鐵新支綫。

個人生活

健康問題 
楊啟彥患有心臟病同腎病，2003年接受過俗稱「通波仔」嘅心臟手術，唔做九鐵之後身體狀況轉差，2006年初曾經去北京進行換腎手術，2006年9月中曾經喺瑪麗醫院深切治療部治療，並且向職訓局請病假。

楊啟彥最終喺香港時間2007年2月8號晚黑8點07分因肺炎引致嘅併發症喺香港瑪麗醫院過身，終年66歲。

屋企 
楊啟彥老婆係劉詠霜，兩人有一仔一女，都已經大學畢業。

其他公職 
1984年 香港出口信用保險局總監
1998年1月 香港職業訓練局主席

榮譽 
不列顛帝國司令勳章
1997年 香港運輸學會資深會員 
1998年 香港管理專業協會會士
2005年7月 金紫荊星章
太平紳士

參考資料 
換腎後出毛病 楊啟彥入院，《明報》，2005年9月29號
九鐵猶如獨立王國，《大公報》，2006年3月13號
老董逼走楊啟彥內幕，《壹周刊》622期，2002年2月7號
 楊啟彥：田咎由自取，我絕對不是幕後黑手，《東方日報》，2006年3月13號
前九鐵主席楊啟彥病逝，《明報》，2007年2月8號
九鐵對楊啟彥楊啟彥逝世深表惋惜，《明報》，2007年2月8號
楊啟彥病逝曾蔭權感惋惜，《明報》，2007年2月8號
楊啟彥晚上病逝，終年66歲，《商業電台》，2007年2月8號
曾蔭權讚楊啟彥全力服務香港，《商業電台》，2007年2月8號
九鐵讚揚楊啟彥擴鐵路網絡，《商業電台》，2007年2月8號
楊啟彥病逝，《大公報》，2007年2月9號
田北辰深切慰問楊啟彥家人，《商業電台》，2007年2月9號

前香港政府官員
類:前香港立法局議員
啟彥